**ההיסטוריה של העם הפלשתיני: מהעת העתיקה ועד לעת החדשה** הוא ספר ריק שלא כתוב בו דבר (בכך, בא לידי ביטוי המסר שלטענת הכותב, הוא שהעם הפלסטיני הוא מומצא ואין לו היסטוריה לפני העת החדשה). היוצר והמוציא לאור הוא אסף וול. הספר פורסם ב-2017. בדיחת הספרים הריקים מקורה עוד במאה ה-19.

תוכן הספר
---------

מלבד העטיפה הקדמית, האחורית, ודף כותרת, הספר מכיל רק משפט אחד והוא ציטוט מדבריה של הדמות ג'ורג' קוסטנזה מסיינפלד: "זה לא שקר, אם אתה באמת מאמין בזה". שאר הדפים ריקים. הגרסה העברית של 120 עמודים קצרה יותר מאשר 132 העמודים באנגלית.

חיבור ופרסום
------------

וול הוא כותב טורים לעיתונות הישראלית, ומעורב בפרסום וביחסי ציבור. מחזיק תואר ראשון בפילוסופיה ותואר שני בהיסטוריה של עם ישראל מאוניברסיטת חיפה, בה גם שימש מרצה מן החוץ ודוקטורנט בחוג למקרא. הספר תואר בהומור על ידי המחבר בראיונות שנתן עם פרסום הספר, כ"פרי מחקר בן עשרות שנים, במהלכו אלפי מקורות נבחנו בקפידה בספריות וארכיונים ברחבי העולם. אין ספק שמדובר בעבודה הרחבה ביותר על 3,000 שנות היסטוריה פלסטינית שמתארת את התרומה של הפלסטינים לעולם ולאנושות". בריאיון עם רדיו קול חי וול אמר ש"העם הפלסטיני מאמין שהם עם ומישהו צריך לומר להם את האמת גם אם היא כואבת, תראה מה קרה כשנתנו להם חופש ותחושה שהם באמת עם".
בראיון לתוכנית העולם הבוקר בערוץ 13 אמר וול בין היתר: 

> 
> "יש זירה הסברתית שאנחנו לא שמים אליה לב וזה באמזון... ההוצאות של הספרים אם אתם תסתכלו באמזון ברבי מכר ברשימות של קטגוריה של היסטוריה, המזרח התיכון וכו וכו, נשלטות על ידי גורמים שנמצאים לא בשמאל, בשמאל הרדיקלי. הכל מלא כיבוש כיבוש... ועכשיו בכלל זה נורא התגבר. ואני רציתי להטריל אותם. אני לא חושב שטרול זה רק מושג שלילי, אני חושב שהטרלה טובה, הטרלה מכובדת ... יש לה ערך."
> 
> 
> 
> 

הגרסה האנגלית של הספר עלתה בתוך שלושה ימים בדירוג המכירות של אמזון והגיעה למקום שני בקטגוריית ספרים חדשים שרק יצאו ב"היסטוריה ישראלית ופלסטינית" בעוד במיקום הכללי של הספרים היה במקום 1780 ולאחר שבוע הגיע בדירוג למקום הראשון ברשימת החדשים, ולמקום ה-543 בהתאם. אך לאחר זמן קצר מכירתו הופסקה על ידי אמזון.

ביקורות
-------

הספר זכה לביקורת מעורבת. מצד אחד הספר שובח על ידי פרסומים פרו-יהודיים או הנוטים ימינה אך מנגד זכה לביקורת נוקבת מפרסומים פרו-פלסטינים או הנוטים שמאלה.

### חיוביות

מצד אחד הספר הפך במהירות למוביל בדירוג המכירות של אמזון לספרים חדשים שרק יצאו בקטגוריית "היסטוריה ישראלית ופלסטינית", לפני שמכירתו הופסקה על ידי אמזון. כמו כן קיבל עשרות ביקורות ודירוגי משתמש חיוביים.

מספר עיתונים ואתרים, הנוטים לימין, סיפקו ביקורת אוהדת לספר ובכללם הג'ואיש פרס, ערוץ 7, ערוץ 20, המודיע, כיפה, סרוגים, רדיו קול חי, "Frontpage Mag", וג'רוזלם פוסט.

ארי ליברמן מ-"Frontpage Mag" כתב שזהו הספר היחיד שצריך לקרוא על הפלסטינים וסקר בביקורתו את האי-היסטוריות של העם הפלסטיני. בביקורת ספרות ב"ג'ואיש פרס" שמדובר בספר המקיף ביותר על ההיסטוריה הפלסטינית, אף על פי שהוא ריק. שמעון כהן מערוץ 7 כתב ש"מי שידפדף בין דפי הספר הזה יגלה שמדובר בדפים ריקים, אות להיעדרה של היסטוריה פלשתינית מדפי ההיסטוריה העולמית", אך הביע תמיהה על אי-כיסוי "מעשי רצח, הרג, חטיפת מטוסים ובני אדם וכיוצא באלה" שלטענת וול התרחשו לאחר תחילת העת החדשה ועל כן אינם מצוינים בספר.

בערוץ 20 ציינו ש"ב-120 עמודים בספרו החדש סוקר וול ומנתח צעד אחר צעד את תולדות העם הפלסטיני מהעת העתיקה לעת החדשה. הקורא יופתע מן הרגע הראשון ולא יוכל להתנתק מהספר עד לסופו." ושהספר יצא לאור בשבוע הספר העברי.

סגנית שר החוץ ציפי חוטובלי בנאום בכנסת פנתה לח"כים הערביים בעודה מחזיקה את התנ"ך ביד אחד ואת ספרו של וול בשנייה ואמרה: "אני ממליצה לאונסק"ו ולחברי הכנסת הערבים לקרוא שני ספרים: את ספר התנ"ך המספר את ההיסטוריה של העם היהודי, ואת רב המכר החדש של אסף וול 'ההיסטוריה של העם הפלשתיני'. הוא ירתק אתכם, משום שהוא ריק כי אין לפלסטינים מלכים ואין להם אתרי מורשת".

### שליליות

עם זאת הספר גם זכה לביקורות שלילית מגורמים פרו-פלסטינים ואף תויג על ידי חלקם כגזעני, לצד ביקורות משתמש אוהדות מאוד, הספר גם זכה לתלונות משתמשים, ביקורות משתמש שליליות ודירוגים נמוכים.

במאמר ביקורתי שזכה לסינדיקציה רחבה ג'ונתן קוק טען שהסרת הפלסטינים אינה תופעה חדשה, וכי גולדה מאיר כבר ב-1969 טענה ש"לא היה דבר כזה פלסטינים", וב-1984 בספר מאז ומקדם נטען שהערבים היגרו לארץ בעקבות העלייה היהודית. קוק טען במאמרו שישראלים שמחים להעלים פלסטינים, כפי שמבוטא בספרו של וול, ושיהודים אמריקאיים צעירים עומדים בפני בחירה לזניחת ישראל ותמיכת בפלסטינים לנוכח מחיקת פלסטינים בשמם.

בביקורת ב"הארץ", טען ג'שוע שיינס, שאומות הן תוצאה של המודרנה, ושאין אומה כלשהי עם היסטוריה החוזרת לעת העתיקה, אפילו לא היהודים. לפי שיינס, בניית האומה הפלסטינית התרחשה בד בבד עם בניית האומה היהודית החל מסוף המאה ה-19, אך אין זה אומר שמדובר באומות "ממוצאות", ובכל מקרה הפלסטינים היום, ללא קשר למוצאם ההיסטורי, מקיימים את המאפיינים של אומה. ניסיון להכחיש את הקיום של הצד הנגדי, על-פי שיינס, רק ינציחו את שפיכות הדמים. במאמר אחר ב"הארץ" נטען שאין חדש בספרו של וול, שכן הטענה שהעם הפלסטיני הוא "מומצא" כיציר מודרני של האומות הערביות כנגד ישראל היא טענה רבת שנים של הימין הישראלי.

פרופסור סטיבן ויצמן מהמרכז למחקרי יהדות מתקדמים אמר שספרו של וול הוא שיקוף של הטיעון של שלמה זנד במתי ואיך הומצא העם היהודי? המופעל כלפי הפלסטינים במקום היהודים. בנוסף ויצמן אמר "מה שהיה פוגעני במיוחד בספר הינו שהוא ריק לחלוטין, דרכו של המחבר לטעון שהפלסטינים אינם עם אמיתי ואינם בעלי היסטוריה ממשית - טיעון שחוקרים אחרים טענו בצורות קונבנציונליות יותר".

אחמד דבש בעיתון הלבנוני היומי אל-אח'בר בביקורת על הספר אמר שוול לא ציין שהיישות הציונית נולדה כתוצאה מאגרסיה כנגד הפלסטינים ואונס אדמתם, תקף את המדיניות הארכאולוגית הציונית, וציין שהאוכלוסייה הפלסטינית הילידה היא בעלת שורשים בפלסטין עד לפחות תקופת האבן באלף הרביעי לפני הספירה.

לעומת זאת, בביקורת תוקפנית ב-ANN טענו שלפלסטינים שורשים כנעניים החוזרים אחורה 4500 שנה, ושהספר מהווה תגובה ציונית לא מוצלחת להחלטות אונסק"ו המאשרות את הזיקה הפלסטינית לירושלים הכבושה. בביקורת באל-מודון, נטען שכמו שהספר ריק ישראל עצמה היא ריקה, והספר מהווה חלק משיטה ציונית שטוענת שפלסטין היא ארץ ללא אנשים, במסגרתה הציונים אף גנבו את הקולינריה הפלסטינית וטוענים ברחבי העולם שחומוס ופלאפל הם המצאה ישראלית. בעיתון המצרי יום7, נטען שהספר הוא חלק מפרובקציה מתמשכת ורמייה כנגד הזהות הערבית של העם הפלסטיני, הארץ הפלסטינית, והמקומות הקדושים.

באל-מיאדין טענו שפרסום הספר הריק מדגיש את הצורך בהתנגדות ויציאה להפגנות ביום ירושלים הבינלאומי.

במאמר בעיתון הבוסני Oslobođenje שסקר את היות 2017 שנה עגולה לאירועים ישראליים-פלסטיניים, נכתב שהספר אינו רק הד מהעבר לאמירתה של גולדה מאיר "אין דבר כזה כפלסטינים" אלא שהספר משקף את הלך הרוח של הימין הישראלי למרות שפלסטין מקבלת הכרה גוברת באו"ם.

הסרה מהמכירה באמזון
-------------------

אמזון הפסיקה למכור את הספר ביוני 2017, והסירה אותו לחלוטין מהאתר שלהם, אך הספר נותר למכירה במקומות אחרים.
במכתב לוול כתבה אמזון:
"במהלך ביקורות איכות של כותר ה-CSP שלך, מצאנו שהספר מוליד חוויית קונה מאכזבת. אינדקטורים לחוויית קונה גרועה עשויים לכלול בקשות להחזרים וביקורות. כתוצאה, הסרנו את הספר ממכירה באמזון". וול בתגובה טען שישנם ספרים ריקים אחרים למכירה באמזון, ובפרט הכותר "סיבות להצביע למפלגה הדמוקרטית", וכי לא הייתה כוונה להטעות קונים פוטנציאליים, שיכלו לראות את תוכן הספר מראש לפני הקנייה, ושחלק מביקורות המשתמש הירודות היו כתוצאה מקמפיין של פעילים אנטי-ישראליים שאורגנו באמצעות האתר "Welcome to Palestine".

לפי "ג'וויש פרס", הסרת הספר מסיבות פוליטיות מאמזון היא צבועה לאור המשך מכירות של כותרים אנטישמיים כגון הפרוטוקולים של זקני ציון וחומרים מסיתים אחרים הקוראים להשמדת ישראל. גם ב"Legal Insurrection", אתר משפטי קונסרבטיבי, טענו שההסרה אינה מוצדקת ופוגעת בחופש הביטוי, בפרט כשאמזון ממשיכה למכור כותרים ריקים אחרים, את מיין קמפף, הפרוטוקולים של זקני ציון, ומרצ'נדיס של "Free Palestine" ("לשחרר את פלסטין"). מנגד טום סווארז במונדווייס טען שטענת הפרוטוקולים של זקני ציון נכונה אמנם ושאף ניתן לקבוע שאמזון מהווה הלכה למעשה "common utility" או משאב ציבורי ולא פרטי, אך שספרו של וול מהווה דה-היומניזציה של העם הפלסטיני לצרוך שעבוד וטיהור אתני של העם הפלסטיני. בהתייחסות להמשך מכירת הפרוטוקולים של זקני ציון באמזון, אמזון הגיבה ש"אמזון מאמינה באופן חזק שאספקת גישה פתוחה לכתבים, גם אם מלאי שנאה או מכוערים, הוא אחד מהדברים החשובים שאנו עושים".

לאחר ההסרה מאמזון, הספר טיפס למקום ה-16 במספר הקוראים בבארנס אנד נובל, לפני שהוסר ממכירה.

קישורים חיצוניים
----------------

* 

* אתר האינטרנט הרשמי של ההיסטוריה של העם הפלשתיני
* הספר בגרסה הדיגיטלית

הערות שוליים
------------

1. ↑  כותר המשנה שם הספר משתנה בין הכריכה לעמוד השער. בעמוד השער כותר המשנה הוא "מהעת העתיקה ועד לעת החדשה" אך על הכריכה כותר המשנה הוא "מהעת העתיקה ועד ימינו".
2. ↑  לינוי משעלי 18.06.17 18:32 כ"ד בסיון תשעז, ‏עכשיו באמזון: ספר היסטוריה על העם הפלשתיני שכל עמודיו ריקים, באתר "סרוגים", 18 ביוני 2017
3. ↑  מחבר "ההיסטוריה המלאה של העם הפלסטיני" מספר לטוקר על היצירה, רדיו קול חי, 20 ביוני 2017
4. ↑  אהוד קינן, ‏ספר ישראלי חדש: ההיסטוריה של העם הפלסטיני, באתר ‏מאקו‏‏, ‏19 ביוני 2017‏
5. 1 2  Empty Book on Palestinian History Becomes Instant Best-seller on Amazon, Haaretz, 22 June 2017
6. ↑  The Secret Behind Bestseller on Palestinian History, JPost, Joy Bernard, June 21, 2017
7. ↑  New Book On Palestinian History: 120 Blank Pages, Breaking News Israel, Adam Eliyahu Berkowitz, June 19, 2017
8. ↑  For Sale: Palestinian History Book - with Empty Pages, nrg news, 19 June 2017
9. ↑  ערוץ 7, ההיסטוריה של הפלסטינים - יש דבר כזה?, באתר ערוץ 7, 19 ביוני 2017
10. ↑  מקום שני באמזון: ספר ההיסטוריה הריק של העם הפלסטיני, אסף וול מתראיין בתוכנית העולם הבוקר עם אברי גלעד וטלי מץ, 26 ביוני 2017, באתר רשת 13.
11. ↑  JewishPress.com Pushes ‘A History of the Palestinian People’ to Top Amazon Ranking, Jewish Press, 19 June 2017
12. ↑  שמעון כהן, הספר הריק של ההיסטוריה הפלשתינית, באתר ערוץ 7, 20 ביוני 2017
13. 1 2  בת אל בנימין, ספר חדש סוקר את תולדות העם הפלסטיני, באתר ערוץ 20, 19 ביוני 2017.
14. ↑  JewishPress.com Pushes ‘A History of the Palestinian People’ to Top Amazon Ranking, Jewish Press, 19 June 2017
15. ↑  Palestinian history - is there such a thing?, Arutz7, Mordechai Sones, 19 June 2017
16. ↑  New Book on Palestinian History Gets Rave Reviews, HaModia, Dov Benovadia, 20 June 2017
17. ↑  The Only Book on Palestinian History You Will Ever need to Read, Frontpage Mag, Ari Lieberman, 23 June 2017
18. ↑  השקט שלפני הסערה - או שאחריו, המודיע, כ"ט בסיוון תשע"ז
19. 1 2  Israel’s efforts to hide Palestinians from view no longer fools young American Jews, Mondoweiss, Jonathan Cook, 27 June 2017
20. ↑  ניצן קידר, "אתם גנבי ההיסטוריה היהודית", באתר ערוץ 7, 12 ביולי 2017
21. ↑  Amazon removes racist book after international outrage, Welcome To Palestine, 23 June 2017
22. ↑  מדוע הימין היהודי מטופש בבחירתו לחגוג את "ספר" ההיסטוריה הפלסטיני הריק, ג'שוע שיינס, הארץ
23. ↑  The Origins of the Jews exchange, part 2: On the gaps between the Jewish public and the scholars, ג'יאוש ג'ורנל, שמואל רוזנר, 5 יולי 2017
24. ↑  פלסטינים בדפים ריקים (בערבית), אל-אח'בר, אמחד דבש, 3 יולי 2017
25. ↑  ישראלי מציג ספר ריק על פלסטינים באמזון (ערבית), ANN, יוני 2017
26. ↑  הספר ריק... ישראל עצמה ריקה (בערבית), אל-מודון, מוחמד חג'ירה, 30 ביוני 2017
27. ↑  הסיפור המלא של הספר התל אביבי הריק (בערבית), יום7, אחמד איברהים אל-שריף, 25 יוני 2017
28. ↑  ספר היסטוריה ישראלי מוחק את ההיסטוריה הפלסטינית (בערבית), אל-מיאדין, 24 יוני 2017
29. ↑  ישראל לעולם לא טובה יותר, הפלסטינים לעולם לא גרועים, Oslobođenje, 15 ביולי 2017
30. ↑  An empty book on "the history of the Palestinian people", best selling on Amazon, I24News, 23 June 2017 update 24 June
31. ↑  Hypocrisy: Amazon Removes ‘Palestinian History’ Book, Keeps Selling ‘Protocols of the Elders of Zion’, Jewish Press, 22 June 2017
32. ↑  אפי אברהם 23.06.17 09:52 כ"ט בסיון תשעז, ‏הפלסטינים התלוננו: אמזון הסירה את הספר המטריל, באתר "סרוגים", 23 ביוני 2017
33. ↑  החגיגה נגמרת או רק התחילה? אמאזון חסמה את המכירה של הספר הריק על 'תולדות העם הפלשתיני', באתר כיפה, 23 ביוני, 2017
34. ↑  Amazon Takes Down Best-selling Book on Palestinian History Containing Only Blank Pages, Haaretz, 29 June 2017
35. ↑  Amazon removes controversial bestseller about Palestinian history, Jerusalem Post, Joy Bernard, 28 June 2017
36. ↑  Amazon takes bestseller which denies Palestinian history from the market (in Dutch), de Volkskrant, Rolf Bos, 29 June 2017
37. ↑  צביעות: אמזון מסירה ספר על "היסטוריה פלסטינית", ממשיכה למכור את ה"פרוטוקולים של זקני ציון", Jewish Press, 22 יוני 2017 (באנגלית)
38. ↑  אמזון הסירה את רב המכר "ההיסטוריה של העם הפלשתיני" המכיל דפים ריקים (אנגלית, מרים אלמן, 2 יולי 2017
39. ↑  אמזון מסירה את הספר הריק "היסטוריה של העם הפלשתיני" - שמשמש לדה-היומניזציה לצורך שעבוד, מונדווייס, טום סווארז, 30 ביוני 2017
40. 1 2  אמזון אוסרת מכירת ספר ריק שמטריל פלסטינים (באנגלית), האנק בריאן, Daily Wire, 30 ביוני 2017
41. ↑  הספר ניתן להורדה בחינם
42. ↑  הספר הריק "ההיסטוריה של העם הפלשתיני" מוסר מאמזון (באנגלית), ג'ואיש כרוניקל, דניאל שוגרמן, 29 יוני 2017